Só is ons gebek
Taalkundige essays Die oud-UWK-dosent Frank Hendricks noem sy Taalkundige essays: ’n Gerf uit die vroegskemer ’n “pennevrug uit die laaste agt jaar van my professionele loopbaan” en spreek die wens uit dat dié agt akademiese bydraes op vier terreine van die taalkunde – sintaksis, naamkunde, variasietaalkunde en ortografiese norme­ring – verdere taalkundige navorsing sal stimuleer. Prof. Rufus Gouws van die Universiteit Stellenbosch sê: “Die bydraes bied ’n nuwe perspektief op relevante aspekte van Afrikaans. Dit is oorspronklike navorsing en waardevolle leesstof vir nagraadse studente en kundiges in die betrokke vakgebied.”
Deel Zimbabwe in twee
Zimbabwe is nie één land nie, voer die skrywer en publisiteitskenner David Hilton Barber aan in dié boek, wat hy self uitgegee het. Hy beskryf Matabele Rising as ’n pleidooi om Zimbabwe deur middel van ’n onderhandelingsproses onder die Verenigde Nasies in twee federale state – Mashonaland en Mthwakazi (Matabeleland) – te verdeel en só ’n einde te bring aan die broeiende konflik tussen die Shonas en Ndebeles. Hy bekyk veral die lot van die Matabele-volk ná die dood van Lobengula, wie se koninkryk in 1893 deur Brits-Suid-Afrikaanse troepe binnegeval is.
Hoogverraadverhoor in kollig
Kwela se Pocket Revolutionaries-reeks het pas nog ’n titel ryker geword: In
If This Be Treason deel die politieke aktivis Helen Joseph haar persoonlike weergawe van die hoogverraadverhoor, ’n waterskeidingsoomblik in die Suid-Afrikaanse geskiedenis. Lesers kry ’n blik op die deursettingsvermoë en onderdrukking van die aangeklaagdes, asook op hul vroue en die mense wat hulle bygestaan het. Die boek is voorheen verbied en was nie in die land te kry nie.